SKRIFTLIG FORESPØRGSEL E-0704/02

af Charles Tannock (PPE-DE) til Kommissionen

(13. marts 2002)

Om: Rumænske domstoles uafhængighed

I følge de politiske tiltrædelseskriterier, som blev fastlagt for ansøgerlandene på Det Europæiske Råd i København i juni 1993, skal disse lande have opnået en institutionel stabilitet, der bl.a. kan garantere demokratiet og retssikkerheden.

I sin periodeske rapport om Rumæniens fremskridt mod tiltrædelsen oplyser Kommissionen, at Rumænien fortsat opfylder de politiske kriterier fra København.

I forbindelse med sin vurdering af landets retssystem påpeger Kommissionen dog, at yderligere reformer er nødvendige og bør omfatte foranstaltninger, der kan give sikkerhed for domstolenes uafhængighed.

Finder Kommissionen at disse udtalelser på nogen måde er i modstrid med hinanden?

Svar afgivet på Kommissionens vegne af Günter Verheugen

(30. april 2002)

Kommissionen mener, at Rumænien fortsat opfylder de politiske tiltrædelseskriterier, som fastsat af Det Europæiske Råd i København den 21. og 22. juni 1993, og navnlig det første kriterium: at kandidatlandet har opnået institutionel stabilitet, som garanterer demokrati, retsstatsforhold, menneskerettigheder samt respekt for og beskyttelse af mindretal.

Det ærede medlem vil huske, at stats- og regeringscheferne fra Den Europæiske Union inviterede Rumænien og fem andre kandidatlande til at indlede forhandlinger på Det Europæiske Råds møde i Helsingfors den 10. og 11. december 1999. I deres konklusioner erklærede de, at Det Europæiske Råd skal minde om, at overholdelse af de politiske kriterier, som blev fastsat af Det Europæiske Råd i København (den 21. og 22. juni 1993), er en betingelse for at kunne tiltræde Unionen.

Kommissionen er fuldt ud klar over, at Rumænien fortsat skal gøre fremskridt på områder, der henhører under de politiske kriterier, og følger og vurderer situationen nøje via de årlige periodiske rapporter.

Konklusionen om, at Rumænien fortsat bestræber sig på at opfylde de politiske kriterier, er baseret på en vurdering, der tager hensyn til et antal forskellige faktorer og udviklingen på forskellige områder. Et af disse områder af særlig betydning er retsvæsenets uafhængighed. Det er sandt, at Kommissionen i sin periodiske rapport fra 2001 oplyser, at yderligere reformer er nødvendige, herunder foranstaltninger, som garanterer retsvæsenets uafhængighed. Det skal imidlertid også tages i betragtning, at de rumænske myndigheder har konstateret de nuværende mangler og har forpligtet sig til at styrke retsvæsenets uafhængighed.

De rumænske myndigheder er således for øjeblikket beskæftiget med en reform af retsvæsenet. Kommissionen yder på sin side fortsat faglig og finansiel bistand (navnlig gennem projekter finansieret under PHARE-programmet) for at støtte Rumænien i dets bestræbelser for at styrke retsvæsenet.

Forhandlingerne vedrørende kapitel 24 i EF's regelværk Samarbejde om retlige og indre anliggender med Rumænien begynder snart. Retsvæsenets funktion er et af de emner, der vil blive behandlet under dette kapitel.

Kommissionen mener, at denne fremgangsmåde er den bedste garanti for en vellykket forberedelse af Rumæniens tiltrædelse til Unionen.